Pääministerin puolison työllistävä yritys on auttanut muita yrityksiä hakemaan tukirahaa Business Finlandilta ja ELY-keskuksilta.

Pääministeri Sanna Marin (sd) kertoo miehensä yrityksen saaneen Business Finlandilta noin 45 000 euron koronatukirahan. Tommi Parkkonen

Business Finlandin koronatukirahat yrityksille ovat puhuttaneet viime päivinä, kun hyvää taloudellista tulosta tekevät konsulttitoimistot ja blogiyhteisöt ovat saaneet suuria, jopa 100 000 euron tukisummia koronaviruksen aiheuttamaan taloustilanteeseen.

Elinkeinoministeri Mika Lintilä (kesk) ilmoittikin tiistaina työ- ja elinkeinoministeriön käynnistävän sisäisen tutkimuksen Business Finlandin rahanjaosta.

– On syntynyt tilanne, jossa on esitetty vahvasti epäilystä tukien jakamisesta, ja se ei ole kenenkään etu. Tällaisella selvityksellä poistetaan epäilyjä, oli niihin aihetta tai ei, Lintilä totesi Iltalehdelle.

Pääministeri Sanna Marin (sd) tviittasi tiistaina, että hänen puolisonsa Markus Räikkösen työllistävä yritys, tamperelainen digitaaliseen asiakashankintaan keskittyvä MarkkinointiAkatemia on saanut Business Finlandilta noin 45 000 euron koronatuen.

– Tamperelainen yritys, jossa mieheni on töissä on saanut avustusta Business Finlandilta noin 45 000 euroa. Hänellä ei ole omistusta yrityksestä vaan hän on yrityksen työntekijä. Olen saanut tietää asiasta tänään ja haluan kertoa siitä avoimesti, Marin tviittasi.

Pääministeri korostaa tviitissään, että Räikkönen ei kuulu yhtiön omistajiin vaan on sen työntekijä.

Marinin mukaan yhtiö on auttanut ”maksutta ja ilman ehtoja” muita yrityksiä hakemaan koronatukirahaa Business Finlandilta ja ELY-keskuksilta.

– Kaikilla yrittäjillä ei ole osaamista tai kokemusta hakemusten teosta ja siksi apua on tarjottu, Marin kirjoittaa Twitterissä.

MarkkinointiAkatemia kertoo nettisivuillaan olevansa ”kasvun asiantuntijakumppani, joka auttaa yrityksiä digitaalisessa asiakashankinnassa”.

Business Finlandin koronatukirahat ovat herättäneet ihmetystä myös pääministeri Marinin omassa puolueessa.

– Julkisuudessa olleet tapaukset ovat epäoikeudenmukaisia eivätkä ne ole hyväksyttävissä tai perusteltavissa. Tähän on puututtava. On syytä selvittää nopeasti, miten Business Finland on päätynyt näihin tukisummiin ja korjattava jakoperusteita. Lisäksi meidän on huolehdittava, ettei lopulta tämän kriisin hoitamisesta syntyvä lasku lankea pienituloisten maksettavaksi, SDP:n kansanedustaja Ilmari Nurminen viestitti tiistaina.

Kolme SDP:n kansanedustajaa jätti tiistaina elinkeinoministeri Lintilälle kirjallisen kysymyksen Business Finlandin rahanjaon perusteista.

Täsmennetty juttua klo 18.48, että kyseessä pääministeri Marinin puolison työpaikka, ei hänen yrityksensä.